21
Jesús monexti ica chicome imomachtijcahua
1 Teipa Jesús sempa monextico ica tojuanti tiimomachtijcahua nechca campa nopa hueyi at cati itoca Tiberias o Galilea huan quej ni panoc. 2 Nochi tojuanti tiitztoyaj san sejco: Simón Pedro, Tomás cati tijtocaxtijque Cuate, Natanael cati ehua Caná ipan estado Galilea huan na ihuaya noicni cati tiiconehua Zebedeo. Huan nojquiya tohuaya itztoyaj seyoc ome imomachtijcahua. 3 Huan Simón Pedro techilhui:
―Na niyas nimichtajtamati.
Huajca tiquilhuijque:
―Nojquiya tiyase mohuaya.
Huan tiyajque atenti huan titejcoque ipan se cuaacali. Huan timichtajtamajque seyohual, pero yon se michi amo tiquitzquijque. 4 Huan quema tanestihualayaya, san molhui monextico Jesús, moquetztoc xalixco, pero amo tiquixmatque sinta Jesús. 5 Huajca technojnotzqui:
―Nohuampoyohua, ¿anquinitzquitoque michime?
Huan tiquilhuijque:
―Amo, amo teno.
6 Huan techilhui:
―Xijmajcahuaca amomata ipan inejmat amocuaacal huan anquinitzquise.
Huan tijchijque huan amo tihueliyayaj tijquixtíaj tomata ipan at pampa nelía miyac michime tiquinmasiltijque. 7 Huajca na cati Jesús nechicneli niquilhui Pedro para ya nopa eliyaya Tohueyiteco.
Huajca quema Pedro quicajqui para eliyaya Tohueyiteco, moquenti icamisa pampa moquixtilijtoya, huan huitonqui ipan hueyi at huan ajquitiyajqui hasta campa itztoya Jesús. 8 Huan teipa tisequinoc imomachtijcahua tiajsicoj atenti ipan tocuaacal pampa amo huejca tiitztoyaj ten tali, huelis san cien metros. Huan tihualajque tijhuahuatatztihualajque tomata cati temitoya ica michime. 9 Huan quema tiajsicoj campa talpani, tiquitaque para Jesús ya tipitztoya huan quicacatzohuayaya se michi ipan ticoli. Huan nojquiya eltoya pantzi. 10 Huan techilhui:
―Techhualiquilica se ome michime cati anquinitzquijque.
11 Huan Simón Pedro tejcoc ipan cuaacali huan quiitzqui nopa matat huan iselti quihuahuatatzqui hasta talpani. Huan nopa matat quinpixtoya ciento cincuenta y tres huejhueyi michime. Pero masque nelía miyac quinpixtoya, amo tzayanqui tomata. 12 Huan Jesús techilhui:
―Xihualaca, ma titacuaca.
Huan yon se ten tojuanti tiimomachtijcahua amo monejqui tijtatzintoquilijque sinta nelía eliyaya Tohueyiteco pampa nochi tiquixmatque para ya. 13 Huajca Jesús quicuito pantzi huan michime, huan techmacac ma tijcuaca.
14 Ya ni ya eliyaya ica expa para Jesús monexti ica tojuanti tiimomachtijcahua quema ya mictoya huan sempa moyolcuitoya.
Pedro ma quinmachti masehualme
15 Huan quema titanque titacuaj, Jesús quiilhui Simón Pedro:
―Simón, tiicone Jonás, ¿techicnelía más que ne sequij?
Huan Pedro quiilhui:
―Quena, noTeco, tijmati na nimitzicnelía.
Huan Jesús quiilhui:
―Xiquinmachti nomasehualhua nocamanal. Itztoque quej pilborregojtzitzi.
16 Huan Jesús ica ompa quitatzintoquili:
―Simón, tiicone Jonás, ¿techicnelía?
Huan Simón Pedro quiilhui:
―Quena, noTeco, tijmati nimitzicnelía.
Huajca Jesús quiilhui:
―Xiquinmocuitahui nomasehualhua quej se quinmocuitahuía iborregojhua.
17 Huan Jesús ica expa quitatzintoquili:
―Simón, tiicone Jonás, ¿techicnelía?
Huan Pedro motequipacho pampa expa quitatzintoquilijtoya sinta quiicnelía, huajca quiilhui Jesús:
―NoTeco, ta tijmati nochi tamanti. Tijmati nimitzicnelía.
Huan Jesús quiilhui:
―Xiquinmachti nomasehualhua nocamanal quej se quintamaca iborregojhua. 18 Nelía nimitzilhuía, quema tieliyaya titelpocat, timoyoyontiyaya, timotajcoilpiyaya huan tiyahuiyaya campa tijnequiyaya, pero quema tihuehuejtiyas, tijxitahuas momax huan seyoc mitzyoyontis huan mitzhuicas campa amo tijnequi tiyas.
19 Ica ni camanali, Jesús techilhuiyaya quenicatza Pedro miquisquía ipan cuamapeli nojquiya, huan ica imiquilis más quinextisquía ihueyitilis Toteco. Huan teipa Jesús quiilhui Pedro:
―¡Techtoquili!
Na cati Toteco más nechicneli
20 Huan Pedro moicancuetqui huan nechitac na cati Jesús más nechicneli niquintoquiliyaya. Na nieliyaya cati nimosehuijtoya inacasta Jesús ipan nopa tiotac quema nochi titacuayayaj san sejco huan nijtatzintoquili Jesús ajquiya quitemactilis. 21 Huan quema Pedro nechitac niquintoquiliyaya, quitatzintoquili Jesús:
―NoTeco, ¿taya panos ica ya?
22 Huan Jesús quiilhui Pedro:
―Sinta nijnequisquía ma itztos hasta quema sempa nihualas, amo mocuenta Pedro. Ta techtoquili.
23 Huajca ica masehualme cati quineltocaj Jesús nemiyaya nopa camanali para amo nimiquisquía. Pero Jesús amo quiilhui Pedro para amo nimiquisquía. San quiilhui para sinta quinequisquía ma niitztos hasta quema yaya sempa hualas, amo icuenta.
24 Huan na nopa nitayolmelajquet cati niquijcuilojtoc nochi ni tamanti cati niquitac. Huan nijmati para melahuac nochi cati nimechilhuijtoc.
25 Huan onca más miyac tamanti cati Jesús quichijqui cati amo niquijcuilojtoc nica. Sinta niquijcuilojtosquía senquisa nochi cati Jesús quichijqui, nimoilhuía para ipan nochi taltipacti amo quicuisquía nochi nopa amame. San ya nopa.